Grasdörp (Landkreis Oosterholt)

Grasdörp () is en Dörp in de Gemeen Grasbarg in’n Landkreis Oosterholt, Neddersassen.

 Geografie 

De Oort liggt in dat Korte Moor, wat en Utlöper von dat Düvelsmoor is. Dat Water ut dat Rebeed warrt över Gravens na de Wörp hen afföhrt.

De Naveröörd sünd Eekdorp in’n Noorden, Huxfeld in’n Oosten, Meinershusen un Dannenbarg in’n Süden un Heidbarg in’n Süüdwesten.

 Historie 

Grasdörp is 1784 as twee Kilometer lang Stratendörp un Moorkolonie grünnt worrn.

 Verwaltungsgeschicht 

In de Franzosentied von 1810 bet 1814 hett de Oort to de Mairie Hu’e in’n Kanton Otterbarg höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1885 to de Moorvaagdie Grasdörp in dat Amt Otterbarg tohöört un von 1852 bet 1885 to dat Amt Leendaal. Na 1885 weer dat in’n Kreis Oosterholt, de 1932 mit’n Kreis Blomendal to’n ne’en un grötteren Kreis Oosterholt tohoopgahn is.

De Oort weer bet 1929 en egen Gemeen. In dat Johr sünd de twee Gemenen Grasdörp un Heidbarg to de ne’e Gemeen Heidbarg tohoopslaten worrn. Mit de Gemeenreform in Neddersassen an’n 1. März 1974 is disse Gemeen wedder oplööst worrn. Heidbarg is Deel von de Gemeen Leendaal worrn un Grasdörp von de Gemeen Grasbarg.

 Inwahnertall 

 Religion 

Grasdörp is evangeelsch-luthersch präägt un höört to dat Kaspel von de Findörp-Kark in Grasbarg.

För de Kathoolschen is de Goden-Hirt-Kark in Leendaal tostännig, de siet 1. September 2012 to de Karkengemeen von de Hillige-Familie-Kark in Oosterholt-Scharmbeek höört. De Goden-Hirt-Kark is 1961 boot worrn.

 Weertschop un Infrastruktur 

 Verkehr 

De Dörpstraat von Grasdörp is in’n Noordoosten anbunnen an de Kreisstraat 10, de in’n Noorden na Grasbarg un Worpsweed geiht un in’n Süden bi Seebargen un Rutendorp an de Landsstraat 154. In’n Süüdwesten löppt de Dörpstraat na de K 27, de in Heidbarg an de L 154 geiht. De L 154 föhrt von Heidbarg in’n Noordwesten na Falkenbarg bi Leendaal un von Rutendorp in’n Oosten an Hu’e langs över Quelkhoorn na Otterbarg.

De nächste Autobahn is de Autobahn 27 (Afsnidd Bremen–Wasra). De Opfohrt 19 Horn-Leh liggt so 16 Kilometer in’n Süüdwesten von Grasdörp an de Leendaler Heerstraat.

De nächste Bahnhoff is so bi 14 Kilometer wied weg in’n Süden de Bahnhoff Sao’ern an de Bahnlien Hamborg–Bremen. Op de Bahnlien Bremen–Tarms hett dat von 1900 bet 1956 Personenverkehr geven. De Bahnhoff Grasbarg weer in düsse Tied veer Kilometer in’n Noorden.

 Scholen 

De Kinner ut Grasdörp gaht na de Grundschool Grasbarg.

 Footnoten 

Kategorie:Oort
Kategorie:Landkreis Oosterholt